Shell tawar juadah Ramadan dimasak PKS
KUALA LUMPUR: Shell Malaysia telah
melancarkan inisiatif di seluruh negara untuk menyokong pembekal kecil makanan
tempatan dengan menyediakan mereka saluran pemasaran bagi membantu mereka dalam
bulan Ramadan, khususnya semasa tempoh yang sukar ini. Melalui
inisiatif  #RamadanWithShell, stesen-stesen Shell akan mula menjual
juadah yang dimasak oleh perusahaan kecil dan sederhana (PKS), kata
syarikat minyak itu dalam satu kenyataan. Mulai 4 hingga 23
Mei, pelanggan akan dapat membeli pelbagai hidangan tempatan seperti nasi
campur, nasi beriani, asam laksa, kuih-muih, murtabak, bubur lambuk, minuman
dan banyak lagi hidangan melalui 950 stesen Shell di seluruh negara secara bawa
pulang. Pengarah Urusan Shell Malaysia
Trading Sdn Bhd dan Shell Timur Sdn Bhd, Shairan Huzani Husain berkata
selain daripada hidangan Ramadan ini, para pelanggan juga boleh membeli secara
kombo dengan pilihan Shell SELECT serta snek dan minuman deli2go pada
harga promosi, bermula serendah RM6. “Di Shell,
pelanggan sentiasa mendapat tempat di hati kami, lebih-lebih lagi dalam
keadaan sekarang. Dengan ketidaktentuan yang dibawa oleh Covid-19, kami
perlu berpegang teguh kepada nilai yang menentukan kami sebagai sebuah
organisasi dan ini membolehkan kami untuk menyumbang kembali kepada rakyat
Malaysia.  “Inisiatif terbaru kami ini
membolehkan syarikat membantu rakyat Malaysia menjalankan perniagaan
mereka,” katanya. Di samping itu, sejumlah 100 stesen
Shell sedang bekerjasama dengan foodpanda bagi menghantar kombo Ramadan
terpilih ke pintu rumah pelanggan, semasa tempoh promosi ini, pelanggan
Shell SELECT yang menempah melalui foodpanda dengan kod promo ‘SHELLRAMADAN ‘
akan menikmati diskaun 30 peratus untuk semua produk Shell SELECT dalam Pandamart,
dengan pembelian minimum sebanyak RM15. “Kami mahu menawarkan kepada
pelanggan makanan tempatan dan kombo Ramadan untuk berbuka puasa yang boleh
dibeli dari stesen kami atau melalui penghantaran foodpanda. Kami menaruh
keyakinan dalam melakukan perkara yang penting dan pada masa yang sama kami
cuba membuat perbezaan dalam kehidupan mereka yang menerima perkhidmatan
kami,” tambahnya lagi- Bernama  
See author's posts
